**Všeobecne záväzné nariadenie**

obce Šávoľ, ktorým sa stanovujú pravidlá na udržiavanie čistoty v obci a ochrany verejnej

 zelene

 Obecné zastupiteľstvo v Šávoli podľa § 6 ods. 1, § 4 ods. 5 písm. a/ bod 2 zákona SNR č. 369/1990 Zb. o obecnom zriadení v znení neskorších zmien a § 11 ods. písm. 1 zákona o obecnom zriadení, v y d á v a pre kat. územie obce Šávoľ, toto

  **všeobecne záväzné nariadenie,**

 ktorým sa stanovujú pravidlá na udržiavanie čistoty v obci a ochrany verejnej zelene v obci

 Šávoľ

 § 1

Úvodné ustanovenia

 1/ Účelom tohto všeobecne záväzného nariadenia je v rámci výkonu samosprávnych právomoci a v súlade s platnými predpismi stanoviť pravidlá na udržiavanie čistoty v obci a ochrane verejnej zelene a s tým súvisiace vytváranie a zabezpečovanie zdravého životného prostredia v katastrálnom území obce Šávoľ.

 2/ Každý obyvateľ obce má právo žiť vo všestranne priaznivom a najmä zdravom a esteticky kvalitnom životnom prostredí, zodpovedajúcom čo najúplnejšie potrebám a požiadavkám rozvoja obyvateľov, podieľať sa na starostlivosti o neho, byť informovaný o stave životného prostredia, jeho príčinách a dôsledkoch a upozorňovať na prípady ohrozovania a poškodzovania životného prostredia.

 3/ Každý je povinný sa zdržať všetkého, čim by nad mieru stanovenú právnymi predpismi ohrozoval alebo zhoršoval stav čistoty obce, verejnej zelena a celkového stavu životného prostredia a oznamovať príslušným orgánom všetky prípady ohrozovania životného prostredia.

 4/ Neoddeliteľnou súčasťou starostlivosti o životné prostredie je udržiavanie čistoty verejných priestranstiev, ochrana a rozširovanie verejnej zelene. Z uvedených dôvodov je verejná zeleň v katastrálnom území obce Šávoľ chránená.

Č A S Ť I.

Prvá hlava

ČISTOTA OBCE

§ 2

Čistota verejných priestranstiev

 1/ Za verejné priestranstvá sa podľa tohto všeobecne záväzného nariadenia považujú všetky miesta, ktoré slúžia verejnému užívaniu, zodpovedajúcemu ich určeniu.

 Sú to ulica, námestie, chodník, park, trhovisko a iný priestor prístupný verejnosti bez obmedzenia, ktorý bez ohľadu na vlastníctvo slúži na všeobecné užívanie - § 2b ods. 1 zákona č. 369/1990 Zb. o obecnom zriadení.

 2/ V záujme ochrany zdravia, bezpečnosti občanov a zabezpečenie zdravého životného prostredia sa v obci zakazuje znečisťovať verejné priestranstvá, najmä:

**- v oblasti odpadov**

 - odhadzovať komunálny odpad /smeti, papier, obaly, zvyšky ovocia a zeleniny a pod. viď § 2 ods. 1. zákona č. 79/2015 Z.z. o odpadoch a o zmene a doplnení niektorých zákonov v znení neskorších predpisov / a VZN obce o nakladaní s komunálnym odpadom,

**- v oblasti ochrany vôd**

 - podľa zákona č. 364/2004 Z.z. o vodách /vodný zákon/ v znení neskorších predpisov a zákona č. 442/2002 Z.z. o verejných vodovodoch a kanalizáciách v znení neskorších predpisov sa zakazuje

znečisťovať verejné priestranstvá odpadovými vodami alebo inými znečisťovacími tekutinami, vrátane tekutých fekálií, maštaľného hnoja, odpadovými vodami zo žúmp a pod. /

 - vylievať znečistené úžitkové vody do uličných rigolov,

 - znečisťovať verejné priestranstvá umývaním a čistením motorových vozidiel všetkého druhu,

 - znečisťovať chodníky vodou, ktorá sa použila na umývanie v domácnostiach,

 **- v oblasti čistoty verejných priestranstiev a ochrany verejnej zelene**

 - znečisťovať chodníky, cesty a vozovky ohorkami cigariet,

 - vyberať z odpadkových košov akýkoľvek odpad,

 - akokoľvek ohradzovať, znehodnocovať, poškodzovať a ničiť obecnú zeleň, verejné objekty a zariadenia, pamiatkové objekty,

 - zakazuje sa vypaľovanie trávy, neorganizované spaľovanie lístia a zvyškov rastlín, odpadov s osobitným zreteľom na toxické odpady,

 - nechávať psov alebo iné hospodárske zvieratá voľne pobehávať a znečisťovať komunikácie a chodníky a iné verejné priestranstvá,

 **- parkovať motorovými vozidlami na trávnatých plochách.**

 3/ Dvory, záhrady a ploty, ako aj iné nehnuteľnosti, ktoré hraničia s verejným priestranstvom, je povinný vlastník, resp. užívateľ upratovať a trvalo udržiavať tak, aby sa nečistoty nedostávali na verejné priestranstvá.

 4/ Vlastníci resp. užívatelia domov a záhrad sú povinní konáre stromov, kríkov a iných porastov, vyčnievajúce na chodníky a ulice pravidelne obstrihávať a upravovať tak, aby neprekážali a neohrozovali chodcov a nerušili cestnú premávku.

 5/ Všetky budovy na čelnej strane ulíc a chodníkov musia byť opatrené funkčnými odpadovými žľabmi a odpadovými rúrami, aby voda nestekala na chodníky a chodcov.

 6/ Fasády obytných domov a iných objektov musia byť čisté, zbavené nápisov a nevhodných kresieb. Za to zodpovedá vlastník, resp. užívateľ nehnuteľnosti.

 Obchodné reklamy a firemné tabule musia byť čisté vkusne upravené a umiestnené tak, aby nevyčnievali na chodníky, aby neprekážali a neobmedzovali chodcov a nevytvárali prekážky v cestnej premávke.

 7/ Za čistotu a čistenie chodníkov, vrátane kosenia trávy v priľahlých jarkoch počas celého roka zodpovedá vlastník, resp. užívateľ priľahlej nehnuteľnosti.

 8/ Za poriadok a čistotu obecného cintorína a jeho bezprostredného okolia zodpovedá

obec a každý obyvateľ obce. Úlohy súvisiace s prevádzkou pohrebísk vyplývajú z Prevádzkového

poriadku pohrebiska.

 § 3

 Čistota miestnych komunikácií

 1/ Na území obce sa zakazuje jazdiť vozidlami, ktoré sú znečistené nad prípustnú mieru a ďalej vozidlám, ktoré majú nadmernú hlučnosť a nadmerne znečisťujú životné prostredie.

 2/ Za čistotu a pravidelné čistenie /zametanie a umývanie/ miestnych komunikácií a verejných priestranstiev zodpovedá vlastník - obec, resp. užívateľ, ktorý komunikáciu a verejné priestranstvo užíva a znečistenie spôsobí.

 § 4

 Čistota vodných tokov

 1/ Zakazuje sa do korýt vodných tokov, príp. nádrží vhadzovať komunálny odpad a akékoľvek predmety, alebo ich ukladať na brehoch a iných miestach, z ktorých by mohli byť do nich splavené a ohroziť tak akosť alebo zdravotnú nezávadnosť vodného toku.

 2/ Zakazuje sa vylievať alebo vypúšťať do vody odpadové vody závadné z hľadiska zdravotného alebo bezpečnostného, ako sú zvyšky olejov, ropné látky, žieraviny, priemyselné a organické hnojivá a iné škodlivé látky, ktoré by mohli ohrozovať zdravie užívateľov vody, poškodzovať ich, alebo hrubo narušovať vodný tok.

 3/ Zakazuje sa vo vodných tokoch umývať a na ich brehoch robiť údržbu a opravy všetkých druhov motorových vozidiel.

 § 5

 Udržiavanie čistoty v obci pri práci s materiálom

 1/ Vývoz výkopovej zeminy a drobného stavebného odpadu možno vykonávať len v súlade s prijatým VZN o nakladaní s odpadmi na území obce.

 2/ Nakladať a skladať materiál a výrobky akéhokoľvek druhu na verejnom priestranstve sa povoľuje len vtedy, ak sa to nedá vykonať bez zvláštnych ťažkostí na inom mieste. Po ukončení práce je prepravca alebo príjemca povinný verejné priestranstvo vyčistiť a uviesť do pôvodného stavu.

 Takéto užívanie verejného priestranstva podlieha oznamovacej a daňovej povinnosti v súlade so Všeobecne záväzným nariadením obce o miestnych daniach.

 3/ Skladanie tovarov, obalov, alebo akéhokoľvek materiálu na ceste alebo chodníku sa zakazuje.

 Taktiež sa zakazuje vchádzať na chodníky akýmkoľvek dopravným prostriedkom za účelom odvozu a dovozu materiálu.

 4/ Nádoby na komunálny odpad sa môžu ponechať na chodníku alebo okraji vozovky len na nevyhnutne potrebnú dobu pred vyprázdňovaním. Po vyprázdnení sa musia uložiť na vyhradené miesto.

 5/ Zakazuje sa bicyklovanie na chodníkoch.

 6/ Skladovanie materiálov nie je dovolené v prejazdoch domov, na prístupových komunikáciách k objektom, na prístupoch k hydrantom, uzáveroch vody, plynu a na verejnej zeleni.

 § 6

 Osobitné užívanie verejného priestranstva

 1/ Každý kto užíva verejné priestranstvo osobitným spôsobom /bližšie pozri Všeobecne záväzné nariadenie obce o miestnych daniach/ je povinný:

 - používať verejné priestranstvo tak, aby sa čo najmenej obmedzovalo jeho užívanie obyvateľmi obce,

 - zabezpečiť ochranu užívateľov verejného priestranstva najmä v nočných hodinách,

 - zabrániť poškodzovaniu a znečisťovaniu verejného priestranstva a jeho zariadení,

 - po skončení užívania je povinný uviesť verejné priestranstvo na svoje náklady do pôvodného stavu.

 2/ Umiestňovať reklamné zariadenia/plagáty, vývesky, reklamy, pútače a iné oznámenie/ mimo k tomu určených miest sa zakazuje.

 3/ Vlastníci, resp. užívatelia stánkov, kioskov a podobných zariadení sú povinní udržiavať poriadok a čistoty v bezprostrednom okolí svojho zariadenia.

 Sú tiež povinní zabezpečiť dostatočné množstvo nádob na odpady, starať sa o ich riadny stav a pravidelný odvoz v súlade s VZN o nakladaní s odpadmi.

 § 7

 Zodpovednosť za čistotu verejného priestranstva

 1/ Za čistotu a čistenie verejného priestranstva zodpovedá ten, komu je zverené verejné priestranstvo do užívania, a ktorý toto priestranstvo spravuje.

 Za čistenie chodníkov zodpovedá vlastník, resp. užívateľ priľahlej nehnuteľnosti.

 2/ Obec a správca verejného priestranstva zodpovedá za čistenie a údržbu verejného priestranstva je povinná najmä:

a/ zabezpečiť prostriedky potrebné na čistenie, sústavne dozerať na dodržiavanie čistoty a poriadku na verejnom priestranstve,

b/ zabezpečovať pravidelné čistenie verejného priestranstva,

c/ zabezpečovať zjazdnosť miestnych komunikácií, v zimnom období tiež odstraňovanie snehu,

d/ zaobstarať a rozmiestňovať dostatočný počet nádob na odpady, zabezpečovať ich vývoz a starať sa o ich údržbu,

e/ zabezpečovať čistenie verejných priestranstiev predovšetkým vo večerných a ranných hodinách,

f/ oznamovať znečisťovateľov, ako aj tých, ktorí si neplnia svoje povinnosti pri udržiavaní čistoty a to bezodkladne Obecnému úradu v Šávoli.

 3/ Organizácie, ktoré spravujú bytový fond, vlastníci a užívatelia domov a iných nehnuteľností a priľahlých priestranstiev sú povinní zabezpečiť, aby chodník hraničiaci s nehnuteľnosťou / tiež schody/ a časti nehnuteľností slúžiace ako cesty, chodníky a účelové priestory slúžiace vlastníkovi a ostatným obyvateľom obce, boli riadne, včas a v potrebnom rozsahu čistené a v zimnom období z nich odstránený sneh a ľad.

 Čistením sa rozumie povinnosť kropiť a zametať, odstraňovať blato, sneh, odpadky a inú nečistotu. Čistenie sa musí vykonávať po celej šírke a dĺžke chodníka.

 4/ Komunálny odpad z chodníkov sa ukladá do nádob na odpad. Zakazuje sa odpad ponechávať na chodníkoch, alebo ho dávať na okraj vozovky.

 5/ Užívatelia miestnych komunikácií, chodníkov a verejných priestranstiev sú povinní udržiavať ich čistotu, odstraňovať spôsobené znečistenie v dôsledku ich činnosti a bez zbytočného odkladu odstraňovať zvieracie exkrementy svojich domácich a hospodárskych zvierat z miestnych komunikácií, chodníkov a verejných priestranstiev.

 Druhá hlava

 KOMUNÁLNY ODPAD

 § 8

 Úvodné ustanovenie

 Za komunálny odpad sa považujú odpad z domácností tak, ako to vyplýva a je vymedzené v platnej právnej úprave - zákon č. 79/2015 Z.z. o odpadoch v platnom znení a VZN obce o nakladaní s odpadmi.

 § 9

 Povinnosti majiteľov objektov

 1/ Všetky právnické a fyzické osoby sú povinné si zabezpečiť na vývoz komunálneho odpadu prostredníctvom určených nádob, ktoré zodpovedajú spôsobu odvozu odpadu.

 2/ Obyvatelia obce sú povinní dodržiavať VZN o nakladaní s odpadmi.

 3/ Za udržiavanie čistoty okolo nádob na odpad zodpovedá vlastník, príp. užívateľ objektu, pričom je povinný zabezpečiť, aby nedochádzalo k ich preplňovaniu.

 4/ Vlastník, resp. užívateľ objektu je povinný vybrať miesto pre nádoby na odpad tak, aby boli prístupné, odkiaľ možno bez časových strát a zvláštnych ťažkostí nádoby vynášať. Pri určení miesta je potrebné dodržiavať hygienické a estetické zásady /aby nebol rušený vzhľad okolia, aby neboli umiestnené pod oknami, aby boli uložené na pevnom podklade a pod./.

 5/ Pokiaľ nastanú okolnosti, ktoré znemožňujú alebo podstatným spôsobom sťažujú prístup k vyhradenému miestu pre nádoby, je vlastník resp. užívateľ objektu povinný postarať sa o ich vynesenie až na miesto, kde je možný prístup a postarať sa následne o ich uloženie.

 § 10

 Komunálny odpad

 1/ Nakladanie s komunálnym odpadom v obci Šávoľ je upravené vo VZN o

nakladaní s odpadom na území obce Šávoľ, ktoré je záväzné pre všetkých obyvateľov obce

Šávoľ.

 Č A S Ť II.

 VEREJNÁ ZELEŇ

 § 11

 Úvodné ustanovenia

 1/ Verejnou zeleňou sa rozumie prírodná časť obecného priestoru a rekreačných miest, predovšetkým súbory stromov, jednotlivo stojace stromy a kry, kvety, zelené plochy i nádoby so zeleňou.

 Súčasťou týchto ucelených súborov verejnej zelene sú aj príslušné doplnkové zariadenia ako cesty, chodníky, prístrešky, ihriská, lavičky a pod.

 2/ Verejnú zeleň v obci tvoria dreviny, kry, iné porasty a ich spoločenstvá vyvinuté na určitej ploche prirodzeným prírodným spôsobom, alebo zámerným cieľavedomým založením usmerňovaním človekom.

 3/ Verejná zeleň na území obce tvorí jednotný a nedeliteľný systém. Povinnosti súvisiace s ochranou vyplývajú zo zákona č. 543/2002 Z.z. o ochrane prírody a krajiny v znení neskorších predpisov.

 4/ Právnické osoby - organizácie, inštitúcie a vlastníci budov, obchodných jednotiek, domov atď. a fyzické osoby - obyvatelia obce sú povinní verejnú zeleň udržiavať, zveľaďovať a rozširovať. **Výsadba stromov na verejných priestranstvách podlieha súhlasu obce.**

 5/ Pri stavebných a iných prácach nesmie dôjsť poškodeniu existujúcej zelene. Výrub stromov mimo lesa musí byť vopred odsúhlasený na obcou - § 69 zákona č. 543/2002 Z.z. .

 6/ Verejná zeleň na verejných priestranstvách - najmä stromy nesmú ohrozovať existujúce vedenia energetických zariadení, stavby a iné zariadenia. V prípade ohrozenia uvedených zariadení a stavieb má obec právo strom prípadne inú ohrozujúcu súčasť verejnej zelene, ktoré sa nachádzajú na verejných priestranstvách odstrániť.

 7/ Vlastníci nehnuteľností, ktoré bezprostredne susedia s miestnymi komunikáciami a verejnými priestranstvami, sú povinní vykonať opatrenia aby vetvy stromov presahujúce na miestne komunikácie, chodníky a iné verejné priestranstvá neohrozovali premávku na miestnych komunikáciách a neznečisťovali miestne komunikácie, chodníky a verejné priestranstvá.

 § 12

 Údržba obecnej zelene

 Vlastník resp. správca verejnej zelene je povinný udržiavať zeleň takým spôsobom, aby nebol rušený účel, ktorému má zeleň, resp. zelené plochy slúžiť. Pri údržbe sa musí zabezpečiť dosádzanie rastlín.

 § 13

 Ochrana obecnej zelene

 1/ Udržiavanie obecnej verejnej zelene – parkov a ostatných plôch s verejnou zeleňou – je spoločnou povinnosťou všetkých obyvateľov, ktorí v obci žijú, alebo sa tu prechodne zdržiavajú.

 2/ Zakazuje sa akékoľvek poškodzovanie zelene, kvetinových záhonov, stromov, kríkov, trávnikov a iných porastov.

 3/ Obyvatelia obce a návštevníci sú povinní riadiť sa pri ochrane zelene informačnými tabuľami umiestnenými na verejných miestach a v ustanoveniami tohto VZN.

 Zakazuje sa na plochách s verejnou zeleňou umiestňovať reklamné a propagačné zariadenia, stánky, kiosky a pod. bez súhlasu obce.

 4/ Pokiaľ dôjde ku škode na zeleni, je povinná ju nahradiť osoba alebo organizácia, ktorá ju spôsobila /prípadne rodičia alebo zákonní zástupcovia ak ide o maloletých/.

 Č A S Ť III.

 Nakladanie s vodou

 § 14

 1/ Každý je povinný dbať o ochranu povrchových i podzemných vôd určených pre zásobovanie pitnou vodou a vystríhať sa ich znečisťovaniu a znehodnocovaniu závadnými látkami a materiálmi.

 2/ Každý je povinný nakladať s pitnou vodou hospodárne a úsporne. V prípade porúch a závad vodovodných zariadení je každý povinný ihneď to oznámiť organizácii vykonávajúcej údržbu týchto zariadení, prípadne na obecnom úrade.

 3/ Zakazuje sa používať pitnú vodu v rozpore so spôsobom uvedeným v ods. 2 tohto ustanovenia, najmä na:

 - umývanie motorových vozidiel,

 - umývanie a čistenie rôznych objektov.

Č A S Ť IV.

Spoločné a záverečné ustanovenia

§ 15

 1/ Kontrolu dodržiavania tohto všeobecne záväzného nariadenia vykonávajú orgány samosprávy obce /starosta, poslanci, komisie, hlavný kontrolór/ a ďalej orgány obecnej polície, prípadne obcou poverené osoby.

 2/ Za nedodržanie ustanovení tohto všeobecne záväzného nariadenia sa zodpovedné osoby a porušovatelia postihnú podľa príslušných právnych predpisov /zák. SNR č. 372/1990 Zb. o priestupkoch v znení neskorších predpisov/.

 3/ Na tomto všeobecne záväznom nariadení sa uznieslo Obecné zastupiteľstvo v Šávoli, dňa 05.05.2022.

Toto nariadenie nadobúda účinnosť dňa 01.06.2022

 starosta obce

Návrh Všeobecne záväzného nariadenia bol **vyvesený** na úradnej tabuli v súlade s § 6 ods. 3 zákona č. 369/1990 Zb. o obecnom zriadení v znení neskorších predpisov, **dňa:** 25.04.2022

**zvesený dňa:** 05.05.2022

Pripomienky k návrhu ~~boli~~ – neboli uplatnené v počte:

Všeobecne záväzné nariadenie bolo **vyhlásené** vyložením na úradnej tabuli obce a webovom sídle obce **dňa : 06.05.2022.**